የውኃ ልማት ፈንድ ለ35 የገጠር ከተሞች የመጠጥ ውኃ አቅርቦት ፕሮጀክቶች የሚውል የ75 ሚሊዮን ዩሮ ብድር አገኘ
የውኃ ሀብት ልማት ፈንድ 35 የገጠር ከተሞችን ተጠቃሚ የሚያደርጉ የንፁህ መጠጥ ውኃ አቅርቦትና የሳኒቴሽን ፕሮጀክቶችን ፋይናንስ ለማድረግ የሚያስችል 75 ሚሊዮን ዩሮ ወይም የ1.8 ቢሊዮን ብር ብድር ማግኘቱን አስታወቀ፡፡የውኃ ሀብት ልማት ፈንድ ከአውሮፓ ኢንቨስትመንት ባንክ የ40 ሚሊዮን ዩሮ፣ ከፈረንሣይ የልማት ኤጀንሲ የ20 ሚሊዮን ዩሮ እንዲሁም ከጣሊያን የልማት ትብብር ኤጀንሲ 15 ሚሊዮን ዩሮ በድምሩ 75 ሚሊዮን ዩሮ በብድር አግኝቷል፡፡ ከ35 ከተሞች ውስጥ የመጀመሪያዎቹ ስምንቱ ለብድር የሚበቁ መመዘኛዎችን አሟልተው በመገኘታቸው፣ 188.4 ሚሊዮን ብር ብድር እንደተለቀቀላቸው ያስታወቁት የውኃ ሀብት ልማት ፈንድ ዋና ዳይሬክተር አቶ ዋና ዋኬ ናቸው፡፡ዓርብ ጥር 26 ቀን 2009 ዓ.ም. በተካሄደ ሥነ ሥርዓት ወቅት በኦሮሚያ፣ በደቡብና በትግራይ ክልሎች ለሚገኙ ስምንቱ ከተሞች የሚውለው የብድር ስምምነት ተፈርሟል፡፡ በኦሮሚያ የፍቼ፣ የደምቢዶሎና የሆለታ ከተሞች፣ በደቡብ ክልል የቦንጋና የሶዶ ከተሞች፣ እንዲሁም በትግራይ ክልል የአዲግራትና የማይጨው ከተሞች ኃላፊዎች የብድር ስምምነቱን ከውኃ ሀብት ልማት ፈንድ ጋር ተፈራርመዋል፡፡በእነዚህ ከተሞች የሚገነቡት የንፁህ መጠጥ ውኃ ፕሮጀክቶች በአብዛኛው የመጀመሪያና የሁለተኛ ደረጃ ማሰራጫ መስመሮች እንደሆኑ፣ ከዚህ ቀደም ውኃ የማልማትና መሠረተ ልማቱን የመገንባት ሥራ እነዚህን ከተሞች ጨምሮ በ15 ከተሞች ተጀምሮ እንደነበር አቶ ዋና አስታውሰዋል፡፡ከስምንት ዓመታት በፊት በአውሮፓ ኅብረትና በአውሮፓ ኢንቨስትመንት ባንክ 36 ሚሊዮን ዩሮ ብድር፣ ስምንቱን ከተሞች ጨምሮ ሰባት የአማራ ክልል ከተሞችን ያካተቱ የውኃ ልማት ፕሮጀክቶች ተጀምረው ሳይጠናቀቁ ተቋርጠው መቅረታቸው ይታወሳል፡፡ ፕሮጀክቶቹ ከግማሽ ሚሊዮን ያላነሱ የአራቱ ክልሎች ነዋሪዎች የንፁህ ውኃ አቅርቦት እንዲያገኙ ለማድረግ ታስበው የተጀመሩ ቢሆንም፣ በግንባታ ሒደት በተፈጠረ መጓተት ምክንያትና በውጭ ተቋራጩ አቅም ማነስ ምክንያት ሊቋረጥ እንደቻለ አቶ ዋና ለሪፖርተር በሰጡት ማብራሪያ ጠቁመዋል፡፡ይህ ጉዳይ ወደ ዓለም አቀፍ ፍርድ ቤት ቢያመራም ለኢትዮጵያ በመፈረዱ፣ የአውሮፓ ኢንቨስትመንት ባንክ መልሶ ብድር ለመስጠት መወሰኑን ጠቅሰዋል፡፡ ከዚህ ቀደም በተቋረጠው ፕሮጀክት ምክንያት ባንኩ የሰጠውን የ16 ሚሊዮን ዩሮ መሰረዙ አይዘነጋም፡፡ በፕሮጀክቱ መቋረጥ ሳቢያ የአማራ ክልል ሰባት ከተሞቹን በራሱ በጀት ለመቀጠል በመወሰኑ፣ ከ15 ከተሞች ስምንቱ ብቻ በአዲሱ ፈንድ የመጀመርያ ምዕራፍ ተጠቃሚ ሆነዋል ተብሏል፡፡   በገንዘብና ኢኮኖሚ ትብብር ሚኒስቴር በኩል ለውኃ ልማት ፈንድ የተሰጠው ብድር በ35 ከተሞች የሚገነቡ የመጠጥ ውኃና የሳኒቴሽን ፕሮጀክቶችን ፋይናንስ የሚያደርገው አዲሱ ፕሮጀክት፣ በአንድ ዓመት ውስጥ ተጠቃሎ ሲያልቅ ከ850 ሺሕ በላይ ነዋሪዎች የንፁህ ውኃ አቅርቦት እንዲያገኙ ያስችላል ተብሏል፡፡የውኃ ሀብት ልማት ፈንድ ከተሰጠው ብድር በተጨማሪ የገጠር ከተሞቹና ክልሎቹም የራሳቸውን መዋጮ እንደሚያደርጉ ታውቋል፡፡ በመሆኑም ተቋሙ ከለቀቀው የ188 ሚሊዮን ብር በተጨማሪ 120 ሚሊዮን ብር የሚጠጋ መዋጮ ከከተሞቹ የሚፈለግ በመሆኑ፣ የፕሮጀክቶቹ ጠቅላላ በጀት ከ334 ሚሊዮን ብር በላይ ሆኗል፡፡በብድር ስምምነቱ መሠረት ለተበዳሪ ከተሞች የአምስት ዓመት የዕፎይታ ጊዜ የሚሰጣቸው ሲሆን፣ በየዓመቱ የሦስት በመቶ ወለድ እየታሰበበት በ25 ዓመታት ውስጥ ተከፍሎ የሚያልቅ መሆኑ ታውቋል፡፡በ1994 ዓ.ም. የተቋቋመው የውኃ ሀብት ልማት ፈንድ ዋና ሥራው ፋይናንስ በማፈላለግ የውኃና የሳኒቴሽን ፕሮጀክቶች ፋይናንስ ማድረግ ነው፡፡ እስካሁን ስድስት ቢሊዮን ብር የሚጠይቁ 56 ያህል ፕሮጀክቶችን ፋይናንስ ማድረግ የቻለ ሲሆን፣ ከእነዚህ ውስጥም 17 ብቻ ተጠናቀው አገልግሎት መስጠት ጀምረዋል፡፡ ከ56 ፕሮጀክቶች ውስጥ 20 ከተሞችን ተጠቃሚ የሚያደርግ ‹‹ዋን ዋሽ›› የተባለ ብሔራዊ ፕሮግራም ተግባራዊ እየተደረገ ነው፡፡እስካሁን ከተገለጹት በተጨማሪ የአፍሪካ ልማት ባንክ 100 ሚሊዮን ዶላር፣ ዩኒሴፍ 17 ሚሊዮን ዶላር ለውኃ ሀብት ልማት ፈንድ መልቀቃቸውን የተቋሙ መረጃ ያሳያል፡፡ ከኩዌት ፈንድ የተገኘውን የ6.5 ሚሊዮን ዲናር፣ እንዲሁም ከጃፓን ዓለም አቀፍ የልማት ትብብር ኤጀንሲ ያገኘውን ድጋፍ አጠቃሎ ተቋሙ ለ108 ከተሞች የሚውል የአሥር ቢሊዮን ብር ብድር ለማቅረብ የሚችልበት አቅም ላይ መድረሱንም አስታውቋል፡፡ 